
Gombák okozta véráram-fertőzések előfordulása a Szegedi Tudományegyetem klinikáin

A gombák okozta véráram-fertőzések száma világszerte növekvő tendenciát mutat, és a szakirodalom egységes a tekintetben, hogy az első helyen említi a Candida albicans-t, mint a leggyakoribb opportunista patogén-sarjadzó gombát, mely fellelhető az érintett betegek mintáiban. A gyors detekció, az izolált Candida species korrekt identifikálása, az antimikotikum érzékenység vizsgálat, a kolonizáció mértékének követése, epidemiológiai adatok gyűjtése mind segítik a megfelelő kezelési protokoll megválasztását.
Munkánk során epidemiológiai adatokat gyűjtöttünk a véráram-fertőzött betegek monitorozásával, hogy eredményeinket összevethessük a nemzetközi szakirodalomban fellelhetőkkel. Az izolátumok morfológiai módszerekkel történő identifikálási eredményeit összehasonlítottuk a MALDI-TOF készülékkel kapott eredményekkel. A felnőtt intenzív osztályokon fekvő betegek esetében a különböző testtájakról származó izolátumokat molekuláris genetikai módszerrel (pulzáltatott mezejű gélelektroforézis /PFGE/) tipizáltuk.
Az általunk kapott epidemiológiai adatok megerősítették a C. albicans kiemelkedő szerepét a vizsgált betegcsoportban: a hemokultura izolátumokban legnagyobb számban ez a faj fordult elő. Második leggyakoribb speciesként szerepelt a C. glabrata és a C. tropicalis, a harmadik helyen pedig a C. parapsilosis áll.
A MALDI-TOF készülékkel végzett munkánk során a teljes extrakciós módszert alkalmaztuk, mely hatékonynak bizonyult a fajszintű identifikálásban: csupán az esetek 6%-ban nem kaptunk eredményt. A MALDI-TOF kedvező lehetőségeket rejt magában, azonban fejlesztéseket igényel, hiszen jelenleg még nem alkalmas arra, hogy felváltsa a rutin mikrobiológiai diagnosztikában a morfológiai, valamint a biokémiai vizsgálatok alapján történő identifikálási módszereket.
PFGE-vel 4 beteg mintáiból származó kromoszómális DNS alapján a törzsek tipizálását tudtuk elvégezni. C. albicans esetén azt tapasztaltuk a megvizsgált betegeknél a különböző testtájaikról származó izolátumok alapján, hogy az exogén forrásból származó fertőzés lehetősége kizárhatónak tekinthető, a C. glabrata-t tartalmazó izolátumok esetében azonban exogén fertőzés meglétét feltételeztük.



